Užpalių herbas

Užpalių herbas – pagrindinis Užpalių miestelio ir Užpalių seniūnijos (Utenos rajono savivaldybė) heraldikos atributas.

 Aprašas 

Skydo mėlyname lauke vertikalus sidabrinis prekybai paruoštų linų ryšelis. Skydą supa viršuje atviras vainikas, kurio dešinę pusę sudaro žalias palmės lapas, o kairę pusę – lauro šakelė su raudonomis uogomis. Vainikas apačioje surišta raudonu kaspinėliu. Virš skydo įstrižai priekin kyšo sidabrinis vėliavos kotas, ant kurio raudona vėliava su sidabrinėmis raidėmis parašytu devizu: MIESTUS AUGINA PREKYBA.

 Istorija 

Pirmąkart herbas suteiktas 1792 m. vasario 25 d., kai ATR valdovas Stanislovas Augustas privilegija Nr. 34 Užpaliams suteikė miesto teises ir herbą.Užpalių herbas privilegijoje. Archyvai.lt (tikrinta 2011-01-30). Herbą apibūdinančiame straipsnyje rašoma: „O kad minėtas Užpalių miestas taip teismo, taip ir miesto valdymo reikaluose patirtu tikrą garbę, jam suteikiame herbą tokį, koks čia yra matyti nupieštas, tai yra ant mūrinio postamento su įrašu: „1792 m. Užpalių miesto herbas“, tarp dviejų suremtų lauro medžio šakelių žydrame lauke vaizduojamas prekybai surištas linų pundelis, kuriais ypatingai šitas miestas garsėja. Viršuje vėliava su įrašu: „Per prekybą miestai auga“. Šį herbą tam miestui leidžiame naudoti antspauduose ir bet kuriuose ženkluose.“Užpalių istorijos fragmentai. Uzpaliai.lt (tikrinta 2025-08-28).

1998 m. gruodžio 9 d. herbą dekretu Nr. 260 patvirtino prezidentas Valdas Adamkus. Herbo etalono autorius – dailininkas Albertas Gurskas.Užpalių seniūnija. Utena.lt (tikrinta 2025-08-28).

 Šaltiniai 

Herb
Kategorija:1998 m. patvirtinti Lietuvos gyvenviečių herbai
Kategorija:Utenos rajono savivaldybės gyvenviečių herbai
Kategorija:Lietuvos miestelių herbai